মদের নেশায় গুলি! মালদহ শুট আউট কাণ্ডে গ্রেফতার ২

মালদহ: বাড়িতেই বসেছিল মদের আসর। নেশা চড়তেই কথায় কথায় বাঁধে তর্ক। সেই থেকে শুরু হয় বচসা এবং তারপরেই চলে গুলি (Shoot Out)। তাতে একজনের মৃত্যু হয়, জখম হন আরেকজন। মঙ্গলবার সন্ধ্যায় মালদহ (Malda) জেলার বৈষ্ণবনগরের রাধানাথ টোলা গ্রামে ঘটে এই ঘটনা। এই শুট আউট কান্ডে পুলিশ ইতিমধ্যেই দু’জনকে গ্রেফতার (Arrested) করেছে। মদের নেশায় গুলি চালানোর কথা স্বীকারও করেছেন তারা।

পুলিশ সূত্রে জানা গিয়েছে, ধৃত নিমাই ঘোষ এবং পাণ্ডব ঘোষ বীরনগর গ্রামের বাসিন্দা। মঙ্গলবার রাতেই চামাগ্রাম এলাকা থেকে তাদের আটক করে পুলিশ। রাতভর জিজ্ঞাসাবাদের পর সকালে তাদের গ্রেফতার করা হয় বলে খবর। এই শুট আউট এবং খুনের বিষয়ে অভিযুক্ত নিমাইকে জিজ্ঞাসা করা হলে তিনি জানান, মদের নেশার ঘরেই তিনি গুলি চালিয়েছেন।

আরও পড়ুন: গ্রাহকের সই জাল করে প্রতারণা! গ্রেফতার SBI-র ডেপুটি ম্যানেজার

পুলিশ জানিয়েছে, ধৃত নিমাই ঘোষ এই শুট আউট কান্ডের মূল অভিযুক্ত‌। সে ধৃত আরেকজন অর্থাৎ পাণ্ডব ঘোষের থেকে আগ্নেয়াস্ত্র নিয়েছিল বলেও জানিয়েছে পুলিশ। পুলিশ ইতিমধ্যে নিমাইয়ের কাছে থাকা ওয়ান শাটার বন্দুক এবং এক রাউন্ড কার্তুজ উদ্ধার করেছে। আজ দুপুরে ধৃতদের মালদহ জেলা আদালতে ১৪ দিনের পুলিশ হেফাজত চেয়ে পেশ করা হয়েছে।